Autós incidens Bush kocsijának közelében
Elveszthette uralmát az autója fölött az a nõ, aki veszélyesen megközelítette az amerikai elnök gépkocsioszlopát egy szombati rendezvényen Mississippi államban. Az autó azután nekirohant egy épületnek. Senki nem sérült meg.
Egy gépkocsi, amelynek vezetõje valószínûleg elvesztette uralmát a jármû fölött, szombaton veszélyesen megközelítette George Bush amerikai elnök gépkocsioszlopát, majd nekirohant annak az épületnek, amelyben Bush nem sokkal korábban beszédet mondott.

Bush elnök nem volt veszélyben az incidens során, amelynek idején nem dördült el lövés - közölte a Fehér Ház helyettes szóvivõje, Trent Duffy, hozzáfûzve, hogy az elnök nem változtat programján.

Az eset akkor történt, amikor Bush távozott a Mississippi államban lévõ Southaven ipari övezetébõl, ahová azért utazott, hogy beszédet mondjon a kedden esedékes kormányzóválasztás kampányában a republikánus jelölt mellett.

Amikor kialakult az ötven jármûbõl álló gépkocsioszlop, egy régebbi évjáratú barna autó érkezett nagy sebességgel azoknak a buszoknak a közelébe, amelyeken az elnököt kísérõ újságírók tartózkodtak, nyomában két üldözõ rendõrkocsival.

A barna gépkocsi felszaladt a járdára és az épület felé tartott, mintha egy oldalfeljárón megpróbálna behatolni - azonban végül a betonhangár falának csapódott, mintegy 200 méterre attól a helytõl, ahol abban a pillanatban Bush elnök tartózkodott.

A rendõrök fegyvert szegeztek a jármûre, azonnal kiemelték és lefogták a jármû vezetõjét, egy szõke nõt, aki megpróbált ellenállni és rúgkapált a rendõrök karjában. Végül a nõt leteperték és elvezették. Az autóban két gyerek is volt.
Bush George Bush incidens gépkocsioszlop Mississippi (állam) épület